《暗香 白梅花》
清代·陆蓉佩

一分月色。照绮窗斗影，娟娟清绝。缟袂初逢，绿萼仙人似相识。

回首乡关旧梦，浑难问、南枝消息。看一树、瘦影横斜，寒素谢雕饰。

残雪。伴孤洁。正卷幔忽惊，竹外琼积。几回暗惜。玉质冰姿漫轻摘。

多少嫣红姹紫，更莫妒、天然风骨。应好护、开遍也，休教狼藉。

作者简介：陆蓉佩，阳湖人，陆鼎晋女。同邑赵念植聘室，念植亡过门守贞。